三阶平则风雨时赋（泰阶既平，风雨时若。）
孔文仲 (Song)
圆极之运，泰阶以平。表圣神之德盛，致风雨之时行。位正六符，炳光芒于常次；气流四序，普散润于群生。大仪之远兮，其体高明；列宿之繁兮，其文交错。君道修于下，则瑞为之證；人事失于此，则变从而作。伟一德之温恭，感三阶之炳烁。腾精于上，烛太微紫微之居；垂象于人，应时雨时风之若。烨烨华藻，苍苍昊穹。旁泽乎太一之座，密次乎文昌之宫。则必天地协应，阴阳大同。沐之以膏雨，挠之以祥风。上灿高躔，既色齐而光大；俯呈休验，俾根著之滋丰。灵台齐政兮，知精祲之祥；太史占天兮，测宿离之会。上焉两两之悉正，下焉元元之永赖。盛泽鼓舞，洪恩霶霈。观文察变，仰魁斗之均明；薄山流渊，苏物情而交泰。岂不以天至邈也，其监无私；星至远也，其应不欺？惟上阶之成象，合元元之题期。或当乎卿大夫之列，或主乎士庶人之卑。率皆腾耀而有烂，守常而莫移。致此协气，播于六时。薰兮解愠之美，沛若如膏之滋。顺轨而居，展开德宣符之效；以节而至，无鸣条破块之为。斯盖位焉不易其尊卑，行焉不差其经纬。使清微之令均被乎率土，霢霂之泽昭苏乎品汇。化养无外，涵濡罔既。相比而列，连炳焕于七星；仰观其符，知协调于六气。诚由至仁之化也，四表光被；太平之治也，兆民允怀。蔼休功于万宇，兆祥应于三阶。载于传则微凄苦之戾，出于记则无猋暴之乖。验斗覆而岁穰，求端则正；占毕明而夷贡，取类其偕。班固志之也晓然示人，方朔陈之也勤于致主。修皇德以上动，焕台光而可睹。符作肃作圣之事，鲜极备极无之苦。又何必飨帝于郊，始能节乎风雨！